
Бүген Татарстан Республикасы Президенты Рөстәм Миңнеханов республиканың кече нефть компанияләренең 2019 елның 9 ае эчендәге эшчәнлеге йомгаклары һәм киләчәккә бурычлары буенча киңәшмә уздырды.

Киңәшмәдә «Татнефть» ГАҖ генераль директоры Наил Маһанов, Татарстан Республикасы Президенты ярдәмчесе Шәфәгать Тәһәветдинов, кече нефть компанияләре җитәкчеләре, республика министрлыклары һәм ведомстволары, федераль структуралар вәкилләре дә катнашты

Рөстәм Миңнеханов билгеләп үткәнчә, быелның 3 кварталы йомгаклары буенча республикада нефть чыгаруның уңай динамикасы сакланып калды – үсеш үткән елның шушы чорына карата 2,2%ка артык (уртача Россия буенча үсеш 1,9% тәшкил итә). Татарстанда 9 ай эчендә 27 млн 461 мең тонна нефть чыгарылган, бу үткән елның шушы чорына карата 580 мең тоннага артык. Шушы күләмнәрдән 22 млн 107 мең тонна «Татнефть» компаниясенә туры килсә, 5 млн 353 мең тоннасы – кече нефть компанияләренә.

«Кече нефть компанияләре 122 млрд сумлык продукция төяп җибәргән. Барлык дәрәҗәдәге бюджетларга салым кертемнәре 88 млрд сум – республика территориясендә тупланган салым һәм салым булмаган керемнәрнең гомуми күләмендә 11%», - диде Татарстан Республикасы Президенты.

Ул ассызыклаганча, нефть сәнәгатенең тотрыклы эшләве нәтиҗәсендә Татарстанда сәнәгать җитештерүе индексы 101,3% тәшкил итә.

«Республика 40тан артык программаны уңышлы гамәлгә ашыра. Киләсе елга тагын берничә яңа программаны гамәлгә ашырырга җыенабыз.Аерым алганда, “Безнең ишегалды” программасы кысаларында 3 ел эчендә 6 меңләп ишегалды хуҗалыгы тәртипкә китереләчәк. Шулай ук стационарларны, мәдәният, мәгариф, спорт объектларын капиталь ремонтулау программасы да планлаштырыла», - диде Рөстәм Миңнеханов.
Рөстәм Миңнеханов: Татарстанның кече нефть компанияләре 2019 елның 9 ае эчендә 5,3 млн тонна нефть чыгарды